b'\n_START_ARTICLE_\nPetras Vy\xc5\xa1niauskas\n_START_SECTION_\nI\xc5\xa1silavinimas\n_START_PARAGRAPH_\nPetras Vy\xc5\xa1niauskas gim\xc4\x97 Plung\xc4\x97je, mok\xc4\x97si Plung\xc4\x97s I vidurin\xc4\x97je mokykloje ir kartu baig\xc4\x97 Plung\xc4\x97s vaik\xc5\xb3 muzikos mokykl\xc4\x85. 1972 m. \xc4\xafstojo \xc4\xaf Stasio \xc5\xa0imkaus auk\xc5\xa1tesni\xc4\x85j\xc4\x85 muzikos mokykl\xc4\x85, po to \xe2\x80\x93 \xc4\xaf Lietuvos konservatorij\xc4\x85, dabartin\xc4\x99 Lietuvos muzikos ir teatro akademij\xc4\x85.\n_START_SECTION_\nDarbin\xc4\x97 veikla\n_START_PARAGRAPH_\n1966\xe2\x80\x931978 m. dirbo vestuvi\xc5\xb3 muzikantu, v\xc4\x97liau 1977\xe2\x80\x931986 m. \xe2\x80\x93 Vilniaus estradini\xc5\xb3 orkestr\xc5\xb3 ir ansambli\xc5\xb3 susivienijimo artistas saksofonistas, 1986\xe2\x80\x931991 m. \xe2\x80\x93 LTSR valst. filharmonijos d\xc5\xbeiazo kvarteto artistas, 1988\xe2\x80\x932003 m. \xe2\x80\x93 LMA (dabartin\xc4\x97 LMTA) vyr. asistentas, nuo 2003 m. \xe2\x80\x93 docentas. Yra tarptautini\xc5\xb3 konkurs\xc5\xb3 \xc5\xbei\xc5\xabri narys._NEWLINE__NEWLINE_Nuo 2004 m. V\xc5\xa1\xc4\xae Vilniaus festivaliai paskirtas tarptautinio festivalio \xe2\x80\x9eJumbo\xe2\x80\x9c meno vadovu.\n_START_SECTION_\nMuzikin\xc4\x97 veikla\n_START_PARAGRAPH_\nDebiutas \xe2\x80\x93 1982 metais Bir\xc5\xa1tono d\xc5\xbeiazo festivalyje su legendiniu Lietuvos d\xc5\xbeiazo kolektyvo \xe2\x80\x93 P. Vy\xc5\xa1niausko kvartetu. Tada kvartetui atiteko festivalio pagrindinis prizas. 1983 m. Visas\xc4\x85junginiame estrados konkurse jo kvartetas tarp keli\xc5\xb3 t\xc5\xabkstan\xc4\x8di\xc5\xb3 kit\xc5\xb3 \xc4\xafvairaus \xc5\xbeanro grupi\xc5\xb3 peln\xc4\x97 II premij\xc4\x85 (I premija niekam nebuvo skirta). P. Vy\xc5\xa1niauskas buvo i\xc5\xa1rinktas geriausiu Taryb\xc5\xb3 S\xc4\x85jungos saksofonininku, tur\xc4\x97jo Met\xc5\xb3 d\xc5\xbeiazo muzikanto ir Lietuvos geriausio saksofonininko titul\xc4\x85._NEWLINE__NEWLINE_Petras Vy\xc5\xa1niauskas \xe2\x80\x93 pirmasis lietuvi\xc5\xb3 d\xc5\xbeiazo muzikantas, koncertav\xc4\x99s Australijoje ir d\xc5\xbeiazo t\xc4\x97vyn\xc4\x97je \xe2\x80\x93 JAV (1995). P. Vy\xc5\xa1niauskas \xc5\xbeinomas ne tik Lietuvoje, bet ir u\xc5\xbe jos rib\xc5\xb3: jis dalyvavo presti\xc5\xbeiniuose d\xc5\xbeiazo festivaliuose Detroite (JAV), Berlyne (Vokietija), Ciuriche, \xc5\xbdenevoje (\xc5\xa0veicarija), Perthe (Australija), Pori (Suomija), Var\xc5\xa1uvoje (Lenkija), Niujorke, Vilniuje, Kaune ir kt. Gastroliavo JAV, Lenkojoje, Vokietijoje, Liuksemburge, Belgijoje, Olandijoje, Pranc\xc5\xabzijoje, Ispanijoje, Rumunijoje ir kt._NEWLINE__NEWLINE_P. Vy\xc5\xa1niauskas koncertuoja ne tik su d\xc5\xbeiazo, bet ir su liaudies bei akademin\xc4\x97s muzikos atlik\xc4\x97jais: Lietuvos kamerinis, \xc5\xa0v. Kristoforo, Lietuvos nacionalinis simfoninis orkestras, liaudies dain\xc5\xb3 atlik\xc4\x97ja Veronika Povilionien\xc4\x97, u\xc5\xbesienio muzikantais: Via\xc4\x8deslavas Ganelinas, Morton Feldman ir kt._NEWLINE__NEWLINE_Daugelio \xc5\xa1ali\xc5\xb3 kompozitoriai savo k\xc5\xabrinius ra\xc5\xa1o Petrui Vy\xc5\xa1niauskui, o jo k\xc5\xabriniai skamba daugiau kaip 50 dramos teatro spektakli\xc5\xb3, filmuose Lietuvos ir Vakar\xc5\xb3 Europos \xc5\xa1alyse. Jo iniciatyva Lietuvos kompozitoriai (F. Lat\xc4\x97nas, A. Navakas, V. Bartulis, A. \xc5\xa0enderovas, V. Germanavi\xc4\x8dius, R. Racevi\xc4\x8dius, J. Cechanovi\xc4\x8dius) suk\xc5\xabr\xc4\x97 \xc4\xafv. form\xc5\xb3 k\xc5\xabrini\xc5\xb3 saksofonui.'